《过淳安拜大司空胡公于里第别后奉寄》
明代·程敏政

玉立长身海鹤姿，归来谁得健如斯。了无俗气侵怀抱，才见青霜点鬓丝。

优宠再看纶诰出，高情不改布衣时。朝廷次第收耆旧，拟有人赓庆历诗。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。